《南雄返棹集陶句二首 其一》
明代·黄佐

行行循归路，靡靡秋已夕。遥遥望白云，露凄暄风息。

一形似有制，万花相寻绎。江山岂不险，自古叹行役。

息驾归閒居，梅柳夹门植。曲肱岂伤冲，披褐欣自得。

时还读我书，弱子戏我侧。提壶接宾侣，抗言谈在昔。

林园无俗情，云鹤有奇翼。孰敢慕甘肥，素襟不可易。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。